Erwin Teufel
Erwin Teufel (sündinud 4. septembril 1939 Rottweilis) on Saksamaa poliitik, Saksamaa Kristlik-Demokraatliku Liidu liige. Ta oli 1991–2005 Baden-Württembergi liidumaa peaminister. Peaministrina oli ta ka 1. novembrist 1996 31. oktoobrini 1997 Saksamaa parlamendi ülemkoja - Liidunõukogu esimees. 6. novembril 2000 anti talle Maarjamaa Risti II klassi teenetemärk, tunnustades tema tööd Baden-Württembergi liidumaa peaministrina. 19. aprillil 2005 astus ta peaministri kohalt tagasi, mispeale Saksamaa meedias kirjutati: "Joseph Ratzinger valiti paavst Benedictus XVIks, Teufel (saksa keeles "kurat") astus tagasi."